Peter Hummelgaard (S), 2025-04-04:
Tak for ordet.
Og også tak til forslagsstillerne fra både SF og De Konservative for et interessant beslutningsforslag.
Lovforslaget skal ifølge beslutningsforslaget en nærmere beskrevet model for indførelsen af et digitalt cykelejer- og stelnummerregister, som skal driftes af politiet.
Forslagsstillerne angiver, at lovforslaget skal indeholde en bestemmelse om, at der afsættes midler til udvikling og drift af et obligatorisk digitalt cykelregister, som kan bruges af både politiet og borgerne til at verificere en cykels ejerforhold.
Forslagsstillerne angiver endvidere, at det skal gøres obligatorisk, at verificering af cyklens ejerforhold og eventuelt ejerskifte skal ske via MitID for at sikre korrekt dokumentation.
Det fremgår desuden, at registeret skal udvikles med udgangspunkt i en unik QR-kode, som placeres synligt på cyklen.
Jeg tror, vi alle er enige om, at der er alt for mange danskere, som oplever at få stjålet deres cykel.
Alene sidste år blev der anmeldt mere end 48.000 cykeltyverier i Danmark, og det svarer til hele 130 anmeldelser om cykeltyveri hver eneste dag.
Det er groteske tal, som understreger, at vi er nødt til at gøre mere i kampen mod de mange cykeltyverier.
Det er min kerneprioritet som justitsminister at skabe et trygt samfund, og det må ikke blive en del af hverdagen, at man som borger skal gå og bekymre sig om at få stjålet sin cykel.
Som et tiltag mod cykeltyverier har regeringen med bred opbakning fra Folketinget allerede givet politiet mulighed for at lave målrettede indsatser mod cykeltyverier ved f.eks. stikprøvekontroller.
Det skal gøre det nemmere at opdage cykeltyve og bringe stjålne cykler tilbage til deres retmæssige ejere.
Det er et godt og vigtigt tiltag, men jeg er også enig med forslagsstillerne i, at vi bør mere i kampen mod cykeltyvene – og derfor er jeg også glad for den her lejlighed til at kunne fortælle lidt om et arbejde om netop etableringen af et nyt cykelejerregister, som pågår i Justitsministeriet lige nu.
Justitsministeriet har nemlig siden efteråret sidste år indgået i et samarbejde med forsikringsbranchen, Forbrugerrådet TÆNK, Cyklistforbundet og politiet om etableringen af et nyt digitalt cykelejer- og stelnummerregister.
Men jeg kan sige så meget, at der arbejdes på et register, som alle borgere skal have adgang til, og hvor man på en let og enkel måde kan slå op og få be- eller afkræftet, om en cykel er stjålet.
Det skal hjælpe borgerne til at undgå at købe hælervarer, og det vil samtidig gøre det sværere for cykeltyvene at omsætte de stjålne cykler.
Og dermed kan vi forhåbentlig mindske incitamentet til at begå cykeltyverier.
Det nye register skal samtidig etableres på en måde, så det også imødekommer relevante behov for branchen.
Det vil derfor på nuværende tidspunkt være uhensigtsmæssigt at lægge sig fast på den konkrete model for registeret, som der lægges op til med beslutningsforslaget.
Af den årsag og af den årsag alene kan regeringen ikke støtte beslutningsforslaget, som det er fremsat.
Men der skal ikke herske nogen tvivl om, at regeringen ønsker at sætte yderligere ind over for de mange cykeltyverier, som både skaber utryghed i hverdagen for de borgere, der udsættes for tyveri, og som koster forsikringsselskaberne dyrt hvert eneste år.
Regeringen støtter derfor varmt intentionen bag beslutningsforslaget, og vi arbejder allerede på sagen.
Afslutningsvis vil jeg sige tak til forslagsstillerne for med det her beslutningsforslag at sætte fokus på et emne, som desværre fylder alt for meget i helt almindelige danskeres hverdag.
Tak for ordet.